
Kuusalu Keskkooli ehitustööde rahastamine

Kuusalu Keskkooli hoolekogu 7.11.2019 toimunud koosolekul andis direktor Vello Sats hoolekogule ülevaate läbiviidud arhitektuurikonkursi tulemustest ning koolikompleksi renoveerimise hetkeseisust. 
Kuusalu Vallavalitsuse eestvedamisel viidi läbi arhitektuurikonkurss, mille eesmärgiks oli ideekavandi ja parima tervikliku visiooni saamine Kuusalu Keskkooli hoonekompleksi perspektiivseks rekonstrueerimiseks ning ruumipuuduse lahendamiseks. Esmane vajadus oli nõuetele vastavate õpperuumide kavandamine I-IV klassidele (konkursi kontekstis edaspidi nimetatud kui alglasside õppehoone) ning olemasoleva söökla laiendamine (kas siis uue hooneosa või osaliselt olemasoleva mahu rekonstrueerimise abil). Lisaks oli dokumentides seatud tingimuseks, et I etapis rekonstrueeritava/rajatava uue õppehoone/juurdeehituse, selle teenindamiseks vajaliku õueala, kommunikatsioonide ning olemasoleva söökla ja köögi laiendamise ehituse eelduslik maksumus peab olema kuni 2,5 miljonit eurot koos käibemaksuga. 
Ülejäänud võistlustööde maksumuseks on hinnatud 1200 ja 1250 eurot m2 (ühe töö puhul pole maksumust esitatud), seega keskmiselt kokku 1225 eurot m2. Koos „Reedega“ on keskmine hind 1170 eurot m2. Kui arvestada uusehituse brutopinnaga ja kõikide esitatud tööde keskmise maksumusega on kavandatava töö maksumus vähemalt paarsada tuhat eurot rohkem kui selleks algselt planeeritud vahendid. Sellele lisandub maht, mida on vaja juurde, et saaks lahendatud esmavajalikud probleemid, nt söökla mahutavus. Hoolekogus toimunud arutelu käigus pakkus direktor, et võidukavandi maksumus võib puuduste lahendamise järel tulla u 4 miljonit eurot ja täpne maksumus selgub, kui riigihange on läbiviidud.
Koolidirektori poolt hoolekogule antud selgituste kohaselt ei vasta arhitektuurikonkursi võitjaks tunnistatud töö osaliselt konkursi tingimustele ja kooli nõuetele kuna lahendamata oli jäänud nii õpetajate kui ka teise astme ja gümnaasiumi osa õpilaste garderoobi küsimus – hetkel õpilaskodu keldrikorrusel asuv garderoob on planeeritud söökla alla, mis oma madala kõrguse tõttu ei ole selleks sobilik. Samuti on söökla – mis on täna üks probleemsemaid osi – planeeritav laiendus vajalikust väiksem ja osad köögiruumid keldrikorrusel, millega ei ole köögitöötajad nõus. Pakutud lahenduse kohaselt kaob olemasolev õpilaskodu ja on selgusetu, kas ja kuidas tagatakse I etapis õpilaskodu jätkamine. Kool peab õpilaskodu vajalikuks ja nägemus on, et seal oleks ka paar eluruumi õpetajatele, kes soovivad kooli tööle asuda, kuid kellel puudub võimalus korterit üürida või soetada. Täpsemalt on probleemistik toodud välja hoolekogu protokollis ( http://kuusalu.edu.ee/hoolekogu/hkdok ).
Lisaks selgus hoolekogu arutelu käigus, et kooliomanikul puudub täna tervikplaan ja ajakava ideekonkursi terviklahenduse elluviimiseks ning lahendada üritatakse vaid I etappi. Samas on aastaid olnud jutuks Kuusalu kooli tänase algklasside tiiva nõuetele mittevastavus ning amortiseerunud tehnosüsteemid ja tarindid. On selgelt välja öeldud, et investeerides uude algklasside ossa, puudub järgneva 10 aasta jooksul Kuusalu Keskkooli osas võimalus muudeks suuremateks investeeringuteks. Meile teadaolevalt peaks algklasside hooneosale olema tehtud ehitustehniline ekspertiis, kuid see ei olnud dokumendiregistrist leitav.
Sellegipoolest, eeldusel, et ekspertiis näeb ette hooneosa ekspluateerimise võimalikkust, on vaja arvestada ka sellega, et õpilaskodu hooneosa lammutamisel peavad osad (keele)klassid leidma koha algklasside tiivas ja vajavad selleks kohandamist. Hetkel puudub informatsioon, kuidas ja millistest vahenditest kavatsetakse teha vajaminevad tööd, et hooneosa oleks võimalik ohutult kasutada.
Kuusalu valla dokumente uurides jääb selgusetuks, kuidas kavatsetakse võimalik konkursi võitnud tööd ellu viia, sest volikogu kinnitas oktoobri istungil valla 2020—2023 eelarvestrateegia. Eelarvestrateegia järgi on kogu valla hariduse investeeringud (st kõik haridusasutused) järgneval neljal aastal kokku 3,25 miljonit eurot. Kuusalu Vallavolikogu oktoobri istungi päevakorras oli vallavalitsuse poolt esitatud eelnõu, millega vald soovib kolme objekti tarbeks võtta ühise laenu, kokku 3,5 miljonit eurot, millest eelduslikult Kuusalu Keskkooli investeeringu katteks läheks 2,5 miljonit. 
Meie soov ei ole, et kogu raha paigutataks Kuusalu Keskkooli. Küll aga soovime, et alustatud protsess saaks lõpule viidud, kool oleks planeeritavates investeeringutes esimesel kohal ning kui selle valmimise osas on kindlus olemas, vaadatakse teisi projekte. Hetkel meil see kindlus puudub, sest kolme objekti peale planeeritakse võtta üks laenusumma, selle jaotus puudub ning on kaheldav, et selleks planeeritud 2,5 miljonit eurot ka tegelikult kooli ehituseks piisab. Seetõttu leiame, et kooli osas saab  laenu võtmise otsustada siis, kui on selge ehitusmaksumus või laenu võtmisel enne ehitusmaksumuse selgumist tuleb arvestada koefitsiendiga, arvestades võimalikku kallinemist
Saadud informatsioon ja ülevaade Kuusalu Keskkooli hoonekompleksi kaasajastamise seisust on muutnud hoolekogu väga murelikuks. Meie  hinnangul tuleks kooli vaadata tervikuna ja seetõttu soovime, et ideekavandi põhjal tekib konkreetne plaan ja ajakava ka põhikooli- ja gümnaasiumiastme õppimistingimuste kaasajastamiseks. 
Eelnevat arvesse võttes pöördume Kuusalu vallavalitsuse ja volikogu poole järgmiste ettepanekutega:
· Palume vallavalitsusel esitada hoolekogule tutvumiseks kavandatava I etapi täiendatud ideekavand, milles on lahendatud ära kõik olulisemad kooli poolt tõstatatud puudused (s.h garderoobide ja õpilaskodu küsimus).
· Soovime teavet, kuidas kavatseb kooliomanik tagada I etapi finantseerimise teadmisel, et investeeringu suurus ületab oluliselt kavandatava laenu kogumahtu ning kogu järgneva nelja aasta valla haridusele mõeldud investeeringuid.  
· Soovime vallavalitsuse või volikogu kinnitust, et Kuusalu Keskkooli I etapi investeeringu suurus ei ole seotud ega sõltuvuses teiste valla objektidega.
· Soovime, et kooliomanik algatab koheselt arutelu Kuusalu kooli kaasajastamise terviklahenduse elluviimiseks kaasates sellesse ka hoolekogu ja lapsevanemad. 

